Κανονισμός (ΕΚ) αριθ. 1288/2000 της Επιτροπής

της 19ης Ιουνίου 2000

για την πρόβλεψη ειδικού ελέγχου των αποθεμάτων παρέμβασης σιτηρών στην αρχή των περιόδων εμπορίας 2000/01 και 2001/02

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως της αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1253/1999(2), και ιδίως το άρθρο 5,

Εκτιμώντας τα ακόλουθα:

(1) Ο κανονισμός (ΕΚ) αριθ. 1253/1999 του Συμβουλίου, της 17ης Μαΐου 1999, που τροποποιεί τον κανονισμό (ΕΟΚ) αριθ. 1766/92 προβλέπει μείωση των τιμών των σιτηρών κατά 15 % σε δύο ίσες δόσεις αρχής γενομένης από την περίοδο εμπορίας 2000/01.

(2) Από την προοπτική μιας τέτοιας μείωσης των τιμών υπάρχει κίνδυνος να οδηγηθούν στην παρέμβαση, στο τέλος της περιόδου εμπορίας 1999/2000, ποσότητες σιτηρών που περιλαμβάνουν μέρος του χρησιμοποιημένου αποθέματος των επιχειρηματιών για να αποφευχθεί υποβάθμιση του αποθέματός τους.

(3) Στην κατάσταση αυτή δεν μπορεί να αποκλεισθεί ο κίνδυνος παράνομης χρησιμοποίησης των σιτηρών παρεμβάσεως και της εκ των υστέρων αντικατάστασής τους με σιτηρά της νέας εσοδείας.

(4) Προκειμένου να αποφευχθεί οποιοσδήποτε κίνδυνος παράνομης χρησιμοποίησης των σιτηρών παρεμβάσεως, πρέπει να προβλεφθεί, επιπλέον από τους ελέγχους που προβλέπονται από τον κανονισμό (ΕΚ) αριθ. 2148/96 της Επιτροπής, της 8ης Νοεμβρίου 1996, για τον καθορισμό των κανόνων αξιολόγησης και ελέγχου των ποσοτήτων γεωργικών προϊόντων που περιλαμβάνονται σε αποθέματα δημόσιας παρέμβασης(3), όπως τροποποιήθηκε από τον κανονισμό (ΕΚ) αριθ. 808/1999(4), ειδικός έλεγχος των αποθεμάτων παρέμβασης που θα αποσκοπεί στο να διασφαλιστεί η φυσική παρουσία των σιτηρών αυτών κατά την διάρκεια της ευαίσθητης περιόδου.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Με την επιφύλαξη των ελέγχων που προβλέπονται από τον κανονισμό (ΕΚ) αριθ. 2148/96, οι οργανισμοί παρέμβασης συντάσσουν, μεταξύ της 15ης Μαΐου και της 15ης Ιουνίου 2000 και 2001, στην Ισπανία, στην Ελλάδα, στην Ιταλία και στην Πορτογαλία, και μεταξύ της 15ης Ιουνίου και της 15ης Ιουλίου 2000 και 2001 στα άλλα κράτη μέλη, ειδική απογραφή που αποσκοπεί στο να διαπιστωθούν οι ποσότητες σιτηρών ανά αναγνωρισμένο τόπο αποθήκευσης σύμφωνα με τη διαδικασία του φυσικού ελέγχου, που καθορίζεται στο σημείο ΙΙΙ.Α.2 του παραρτήματος ΙΙΙ του κανονισμού (ΕΚ) αριθ. 2148/96.

2. Ο έλεγχος, ο οποίος πραγματοποιείται αιφνιδιαστικά πρέπει να αφορά τουλάχιστον 50 % των τόπων αποθήκευσης, οι οποίες θα επιλέγονται τυχαία και με βάση τους αυξημένους κινδύνους χρησιμοποίησης αντίθετης προς τη νομοθεσία. Η ογκομετρική αξιολόγηση είναι υποχρεωτική μόνο σε περίπτωση διαπιστώσεως διαφωνιών.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Ιουνίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 181 της 1.7.1992, σ. 12.

(2) ΕΕ L 160 της 26.7.1999, σ. 18.

(3) ΕΕ L 288 της 9.11.1996, σ. 6.

(4) ΕΕ L 102 της 17.4.1999, σ. 70.